
Број: 011-00-00557/2012-03                                       Датум: 23.8.2012.
“Право на здравље”

Доставити на електронску адресу: pravo.zdravlje@gmail.com
Поступајући по Вашем захтеву за приступ информацијама од јавног значаја који је Повереник за информације од јавног значаја и заштиту података о личности примио електронском поштом дана 21. августа 2012, достављамо Вам тражене информације. 

1. Име, презиме и функција  особа у Радној групи
На основу одлуке Повереника за информације од јавног значаја и заштиту података о личности бр. 119-01-00023/2012-04 од 24. јула 2012. год. чланови радне групе за израду нацрта закона о заштити узбуњивача су: Саша Јанковић, руководилац радне групе, проф. др Бранко Лубарда,  Јелисавета Василић, др Горан Илић и Немања Ненадић, чланови Радне групе. 
Члановима Радне групе припада накнада за рад у складу са утврђеним буџетом који Вам достављамо у прилогу. Руководилац радне групе одрекао се хонорара и радиће pro bono. 
За израду нацрта закона о заштити узбуњивача задужена је искључиво Радна група. 
2. Тачан износ средстава којом амбасаде Велике Британије и Холандије помажу израду овог закона

Пројекат „Заштита узбуњивача“, који финансирају Амбасада Велике Британије и Амбасада Холандије, садржи следеће активности:
- израда модела закона 
- анализу правног оквира у вези са заштитом узбуњивача у Србији
- упоредну анализу правног оквира у вези са заштитом узбуњивача у другим земљама
- истраживање јавног мњења  у вези са заштитом узбуњивача
- организацију пет округлих столова у различитим градовима у Србији на тему заштите узбуњивача са учешћем представника органа власти, послодаваца из јавног и приватног сектора, синдиката и других заинтересованих актера
- организацију пет радионица за невладине организације у различитим градовима у Србији
на тему заштите узбуњивача 
- организацију пет радионица за новинаре у различитим градовима у Србији на тему заштите узбуњивача
- организацију међународне конференције на тему заштите узбуњивача
- израду и објављивање књиге која ће садржати објашњења важности и  користи заштите узбуњивача, дати  анализе правних оквира различитих земаља и објаснити механизме заштите у различитим земљама, те дати оквир јавне политике по овом питању. 

Амбасада Холандије финансира реализацију последње две активности (међународна конференција и објављивање књиге), док Амбасада Велике Британије финансира остале активности. 

Укупан износ средстава донације амбасаде Велике Британије за овај пројекат је 55.250 британских фунти, док је укупан износ средстава донације амбасаде Холандије 26.010 британских фунти (или 31.992,30 ЕУР по курсу ЕУР 1,23/£ 1,00 од 5. јуна 2012. који је дефинисан уговором са Амбасадом  Холандије). 
3. Буџетски план трошења и намене средстава пореклом из донације намењених за израду овог закона

У прилогу достављамо план трошења и намене укупних средстава за пројекат „Заштита узбуњивача“ из донација Велике Британије и Холандије. Сва средства су наведена у бруто износу, па подсећамо да се на сваку трансакцију примењују прописи Републике Србије, у вези са доприносима и порезима. 

Нема пореских средстава грађана Републике Србије намењених изради модела закона о заштити узбуњивача. 

Као што се види из плана трошења и намене средстава, за активност истраживања јавног мњења пројектом је предвиђено 7.000 британских фунти, што чини 8,6% износа донација. 

